Á hverjum degi fara gervitungl NASA yfir Ísland , Terra um hádegisbilið en Aqua nokkru síðar . Þessir hnettir taka aragrúa mynda á hverjum degi . Sú fallegasta eða merkasta er auðkennd á vef NASA sem mynd dagsins eða " MODIS image of the day " og snævi þöktu Íslandi hlotnaðist sá heiður 2. febrúar 2009 ( skráð 4. febrúar ) . MODIS tækið á Terra mælir útgeislun á 36 tíðnibilum og nokkur þeirra eru notuð í samsetta mynd . Slík vinna fer fram á Veðurstofu Íslands og meðfylgjandi mynd er unnin hér . Hún er mjög áþekk þeirri sem var valin mynd dagsins hjá geimferðastofnuninni . Landslag sést mjög vel og einnig framburður helstu stórfljóta .